“ส.อ.ท.” เผยประเทศคู่ค้าอ่วมพิษ “โควิด” ฉุดส่งออกรถยนต์ ก.ค. หด 39.67% ยอดผลิตวูบ 47.71%
“สภาฯอุตฯ” เผยประเทศคู่ค้าอ่วมพิษ “โควิด” ฉุดส่งออกรถยนต์ ก.ค. หด 39.67% ยอดผลิตวูบ 47.71%
“สภาฯอุตฯ” เผยประเทศคู่ค้าอ่วมพิษ “โควิด” ฉุดส่งออกรถยนต์ ก.ค. หด 39.67% ยอดผลิตวูบ 47.71%
20 ส.ค. 2563

นายสุรพงษ์ ไพสิฐพัฒนพงษ์ รองประธานและโฆษกกลุ่มอุตสาหกรรมยานยนต์ สภาอุตสาหกรรมแห่งประเทศไทย (ส.อ.ท.) เปิดเผยว่า ยอดการส่งออกรถยนต์สำเร็จรูปเดือน ก.ค.63 อยู่ที่ 49,564 คัน ลดลง 39.67% จากช่วงเดียวกันของปีก่อน โดยส่งออกลดลงทุกตลาด เนื่องจากยอดขายรถยนต์ในประเทศคู่ค้าลดลงจากการระบาดของโควิด-19 เช่น ยุโรป, สหรัฐอเมริกา, ญี่ปุ่น และบราซิล เป็นต้น
อย่างไรก็ดี อัตราการลดลงของเดือน ก.ค.63 น้อยกว่าเดือน มิ.ย.63 จากการทยอยผ่อนคลายมาตรการล็อกดาวน์ในหลายประเทศ
ทั้งนี้ ส่งผลให้ในช่วง 7 เดือนแรกของปีนี้ (ม.ค.-ก.ค.63) มียอดการส่งออกรถยนต์สำเร็จรูปทั้งสิ้น 400,114 คัน ลดลง 37.68% จากช่วงเดียวกันของปี 62 คิดเป็นมูลค่าการส่งออก 216,828 ล้านบาท ลดลด 33.39% จากช่วงเดียวกันของปี 62
ขณะที่ยอดขายรถยนต์ภายในประเทศเดือน ก.ค.63 มีจำนวนทั้งสิ้น 59,335 คัน ลดลงจากช่วยเดียวกันของปีก่อน 24.8% แต่เพิ่มขึ้น 2.28% จากเดือน มิ.ย.63 เพราะรัฐบาลผ่อนคลายล็อกดาวน์มากขึ้น รวมทั้งการช่วยเหลือผู้ได้รับผลกระทบจากโควิด-19 และจากการจัดงานบางกอกอินเตอร์เนชั่นแนล มอเตอร์โชว์ กลางเดือน ก.ค. ทั้งนี้ ทำให้ยอดขายรถยนต์ในประเทศช่วง 7 เดือนแรกของปีนี้ อยู่ที่ 379,123 คัน ลดลง 35.6% จากช่วงเดียวกันของปี 62
นายสุรพงษ์ ยังกล่าวด้วยว่า ยอดการผลิตรถยนต์ในเดือน ก.ค.63 อยู่ที่ 89,336 คัน ลดลง 47.71% จากช่วงเดียวกันของปีก่อน โดยการผลิตเพื่อส่งออกลดลง 47.42% และการผลิตเพื่อจำหน่ายในประเทศลดลง 47.98% แต่ทั้งนี้ ยอดการผลิตเพิ่มขึ้น 24.59% จากเดือนมิ.ย.63 เนื่องจากผู้ประกอบการในอุตสาหกรรมยานยนต์ส่วนใหญ่กลับมาเปิดทำการ และโรงงานเริ่มเปิดสายการผลิตเพิ่มขึ้น
ทั้งนี้ ส่งผลให้รถยนต์ที่ผลิตได้ในช่วง 7 เดือนแรกของปีนี้ มีจำนวนทั้งสิ้น 695,468 คัน ลดลงจากช่วงเดียวกันของปีก่อน 43.77%
 